Bagagemedarbejderne hos SAS har siden lørdag strejket i Københavns Lufthavn. Det har medført store forsinkelser, og betydet at flere passagerer ikke har modtaget deres bagage efter rejsen. Strejken har også betydet, at fire flyafgange mellem Aalborg og København Lufthavn blev aflyst i løbet af weekenden. Det oplyser salgs- og marketingdirektør hos Aalborg Lufthavn, Martin Svendsen. Han fortæller videre, at SAS har bedt Aalborg Lufthavn om at holde på flere af passagerernes bagage i løbet af søndagen. Derfor har flere rejsende ikke modtaget deres kuffert, som i stedet står opmagasineret i Aalborg Lufthavn. Lige nu er bagagen, ifølge Martin Svendsen, dog ved at blive sendt afsted. Uvist om den når frem Meldingen lyder mandag, at Aalborg Lufthavn sender al bagage afsted til København som vanligt. Der er imidlertid et stort men. - Vi ved ikke, hvad der sker med den derovre (i lufthavnen red.), men vi krydser fingre for, at det når frem til passagerne, lyder det fra Martin Svendsen. Uvisheden har blandt andet fået flyselskabet DAT til at opfordre deres passagerer til kun at rejse med håndbagage. Som det ser ud nu, skal rejsende ikke frygte, at deres flyafgang bliver aflyst mandag. Strejken fortsætter Aalborg Lufthavn kan i øjeblikket ikke sætte tal på, hvor mange der fortsat mangler deres bagage, men tallet kan meget vel vokse. Efter at have holdt møde mandag morgen vil bagagemedarbejderne nemlig fortsætte deres strejke. Det sker selvom Arbejdsretten søndag pålagde SAS Ground Handling, der står for bagagehåndtering i Københavns Lufthavn, at vende tilbage til arbejdet senest mandag. Det krav bliver altså ikke imødekommet. Det blev besluttet på et et møde mellem de ansatte og deres tillidsrepræsentanter mandag morgen, oplyser Kim Riis Buchholdt, tillidsrepræsentant for bagagemedarbejderne i lufthavnen, til TV 2. Bagagemedarbejderne har nedlagt arbejdet, eftersom de er utilfredse med deres arbejdsvilkår, som ifølge dem er dårlige, og som følge af at en ny aftale giver dem en lønnedgang.

Referat:
Fire afgange blev aflyst over weekenden, og flere passagerer har stadig ikke modtaget deres bagage.